అనుకూలతలతో అనూహ్య లాభాలు
-  11 నెలల గరిష్టానికి సెన్సెక్స్‌
-  ఒకే రోజు 500 పాయింట్ల ర్యాలీ
ముంబయి: మార్కెట్లు కొత్త ట్రేడింగ్‌ వారానికి శుభారంభం చేశాయి. అంతర్జాతీయ మార్కెట్ల నుంచి అందిన పలు అనుకూల పరిణామాలు.. దేశీయంగా ప్రోత్సాహకర అంశాల నేపథ్యంలో సోమవారం మార్కెట్లు పరుగులు పెట్టాయి. బీఎస్‌ఈ సెన్సెక్స్‌ దాదాపు 500 పాయింట్ల మేర పెరిగి 27,627 పాయింట్ల వద్ద ముగిసింది. ఇది 11 నెలల గరిష్టస్థాయి కావడం గమనార్హం. మరోవైపు ఎన్‌ఎస్‌ఈ నిఫ్టీ కూడా 144.7 పాయింట్ల మేర ఎగిసి 8,468 పాయింట్ల వద్ద స్థిరపడింది. అమెరికాలో ఉపాధి రేటు మెరుగుపడినట్లుగా గణంకాలు వెలువడడం, జపాన్‌లో అధికార పార్టీ కూటమి విజయంతో ఉద్దీపన పథకాలు ముందుకు సాగనున్నాయన్న ఆశలతో అంతర్జాతీయ మార్కెట్లు దూసుకుపోయాయి. ఈ పరిణామాలకు తోడు రుతుపవనాలు దేశ వ్యాప్తంగా విస్తరించి మెరుగైన వర్షాలు పడుతున్నాయన్న వార్తలు, జీఎస్‌టీ బిల్లుకు త్వరలోనే మోక్షం లభించనుందన్న అంచనాలతో పాటు టీసీఎస్‌, ఇన్ఫోసిస్‌ సంస్థలు గురు, శుక్రవారాల్లో ఆర్థిక ఫలితాలను ప్రకటించనున్న నేపథ్యంలో మదుపరులు భారీగా కొనుగోళ్లకు దిగారు. ఫలితంగా మార్కెట్లు ఉదయం నుంచే పరగులు పెట్టాయి. మే25 తరువాత ఒక్కరోజులో సెన్సెక్స్‌ 500 పాయింట్లకు పైగా పెరగడం ఇదే తొలిసారి. అమెరికా మార్కెట్లలో బలమైన ప్రదర్శనను ప్రతిబింబిస్తూ ఆసియా మార్కెట్లు ఉదయం నుంచే లాభాల్లోకి దూకాయి.
బలంగా మార్కెట్‌ విస్తృతి..
బీఎస్‌ఈలోని రంగాల్లో లోహ రంగ సూచీ 2.46 శాతం, ఆటో సూచీ 2.19 శాతం, బ్యాంకింగ్‌ రంగ సూచీ 2.07 శాతం, పీఎస్‌యూ సూచీ 2.06 శాతం, స్థిరాస్తి సూచీ 2.05 శాతం మేర పెరిగాయి. రిటైల్‌ ఇన్వెష్టర్ల భారీ కొనుగోళ్ల మూలంగా మిడ్‌ క్యాప్‌, స్మాల్‌ క్యాప్‌ సూచీలు వరుసగా 1.49 శాతం,0.79 శాతం మేర పెరిగాయి. మార్కెట్‌ విస్తృతి బలంగా కనిపించింది. 1718 స్టాక్స్‌ లాభాల్లో నిలవగా... 1040 స్క్రిప్‌లు నష్టాలలో నడిచాయి. మార్కెట్‌ టర్నోవర్‌ రూ.3,286.93 కోట్లుగా నమోదు అయింది. సెన్సెక్స్‌లో ఒక్క యాక్సిస్‌ బ్యాంక్‌ మినహా మిగతా 29 స్టాక్‌లు రాణించాయి.
జపాన్‌, ఐరోపా మార్కెట్ల దూకుడు
జపాన్‌ నిక్కీ 3.98 శాతం, హాంగ్‌సంగ్‌ 1.54 శాతం, సింగపూర్‌ మార్కెట్‌ సూచీ 0.97 శాతం, షాంఘై కాంపొజిట్‌ సూచీ 0.23 శాతం మేర పెరిగాయి. ఆసియా మార్కెట్ల బాటలోనే ఐరోపా మార్కెట్లు కూడా పరుగులు పెట్టాయి. ఫ్రాంక్‌ఫర్ట్‌ డీఏఎక్స్‌ 1.20 శాతం, ప్యారిస్‌ సీఏసీ 0.70 శాతం, బ్రిటన్‌ ఎఫ్‌టీఎస్‌ఈ 0.70 శాతం మేర పెరిగాయి.
మీ స్నేహితులకు రికమెండ్ చెయ్యండి